**Likumprojekta „Grozījumi likumā „Par Latvijas valsts ģerboni””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma „Par Latvijas valsts ģerboni” 6., 8.1 un 8.2 pants, pārejas noteikumu 7.punkts. „Fiskālās disciplīnas likuma” III nodaļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ievērojot „Fiskālās disciplīnas likuma” III nodaļā „Fiskālās disciplīnas uzraudzība” noteikto, Saeima 2013.gada 19.decembra sēdē apstiprināja Fiskālo disciplīnas padomi sešu padomes locekļu sastāvā ar sešu gadu pilnvaru termiņu. Ņemot vērā nepieciešamību Fiskālās disciplīnas padomei funkcionēt kā neatkarīgai institūcijai (atvasināta publiska persona), t.sk. nodrošināt Latvijas Republikas normatīvajos aktos noteiktās prasības attiecībā uz iestāžu darbību, ir sagatavoti grozījumi likumā „Par Latvijas valsts ģerboni” 5.panta astotajai daļai, to papildinot ar Fiskālās disciplīnas padomi.
2. Ievērojot likuma „Par Latvijas valsts ģerboni” 6. un 8.2 pantu, kā arī Ministru kabineta 2014. gada 28. janvāra noteikumus Nr.51 „Ministru kabinetam padoto institūciju vienotās vizuālās identitātes noteikumi” (turpmāk – MK noteikumi), Latvijas Ģeotelpiskās informācijas aģentūrai, Latvijas institūtam, Latvijas Investīciju un attīstības aģentūrai (turpmāk – LIAA) un Tūrisma attīstības valsts aģentūrai (turpmāk – TAVA), sākot ar 2015. gada 1. janvāri, ne tikai valsts pārvaldes dokumentos, bet arī vizuālajā identitātē un grafiskajā standartā logo vietā jālieto papildinātais mazais ģerbonis.

Latvijas institūts ir ārlietu ministra pārraudzībā esoša valsts tiešās pārvaldes iestāde, kuras galvenais uzdevums ir veidot informāciju par Latviju un popularizēt Latviju ārvalstu auditorijām, tā vairojot Latvijas atpazīstamību ārzemēs. Tāpēc vēsturiskais Latvijas institūta logo, kas radīts jau 1998. gadā, un nesen izveidotās vizuālās identitātes vadlīnijas balstās uz Latvijas karoga proporcijām un toņiem. Šis logo ir guvis senu un plašu atpazīstamību ārvalstīs Latvijas institūta informatīvo partneru vidū. Latvijas institūta oficiālās publikācijas, kas paredzētas izplatīšanai ārvalstīs, tiek veidotas kā drukas, tā digitālā formātā, un to mērķis ir nevis iestādes, bet gan Latvijas publicitāte. Ar šo aktualizēto un profesionāli izstrādāto vizuālo identitāti ir izveidota visa to jauno komunikācijas produktu līnija, kas domāta „Rīga 2014” un Latvijas prezidentūras Eiropas Savienības Padomē viesiem, un arī Latvijas iedzīvotājiem izplatīšanai saviem interesentiem ārvalstīs. Būtu ekonomiski ļoti nelietderīgi visu līdzšinējo veikumu anulēt no 2015. gada 1. janvāra un pēc tam tērēt līdzekļus jaunas vizuālās identitātes ārvalstīs izstrādei. Latvijas institūta mērķauditorija ir ārvalstu sabiedrība, kur līdzšinējiem partneriem pašreizējais logo ir atpazīstams. Latvijas institūts ir ieguvis augstu uzticību no ārvalstu sadarbības partneriem, kuri saņem tā gatavoto informāciju, bet saziņā ievēro zināmu distances principu. Mainīt vizuālo identitāti sadarbībai ar ārvalstu partneriem nozīmētu zaudēt gadiem ilgi veidoto tēlu un izveidotās asociācijas – radīto uzticēšanos. Līdz ar to nebūtu lietderīgi līdzšinējā logo vietā komunikācijā ar ārvalstīm turpmāk lietot papildināto mazo valsts ģerboni.LIAA ir valsts pārvaldes iestāde, kuras pienākumos ietilpst ne tikai pārvaldes lēmumu pieņemšana, bet arī tādas darbības, kas saistītas ar uzņēmējdarbības vides popularizēšanu ārvalstu investoriem. Potenciālie investori, gan pastāvīgie sadarbības partneri identificē LIAA ar noteiktu pakalpojumu klāstu. LIAA logo ir ievietots dažādos katalogos un informatīvajos materiālos, kas ir izplatīti ārzemēs, līdz ar to tā maiņa var radīt pārpratumus un atstāt negatīvu ietekmi uz LIAA īstenotajām funkcijām. LIAA sniegto pakalpojumu gadījumā ir jāņem vērā, ka potenciālos investorus vai sadarbības partnerus neinteresē Latvija pati par sevi, bet gan Latvija, kā investīcijām pievilcīga vide. Līdz ar to faktiski vienmēr gan investori, gan sadarbības partneri caur LIAA nokļūst līdz Latvijai (nevis otrādi). Ņemot vērā, ka LIAA logo ir izstrādāts 2003.gadā, ārvalstīs esošie sadarbības partneri, komersanti, kā arī potenciālie investori atpazīst LIAA logoun identificē to ar Latviju un LIAA sniegtajiem pakalpojumiem. Kopš 2010.gada 20.aprīļa LIAA logo (gan vārdiskais, gan figurālais, gan grafiskais) ir reģistrēts Patentu valdē. Veicot citu valstu līdzīga profila aģentūru vizuālo identitāšu apskatu, var secināt, ka lielākoties tiek izmantots logo, nevis ģerbonis. LIAA nosaukuma tiešais tulkojums un abreviatūra katrā valodā ir atšķirīga, piemēram:* Angļu valodā: Investment and Development Agency of Latvia (IDAL)
* Vācu valodā: Investitions- und Wirtschaftsförderungsagentur Lettland (IWL)
* Krievu valodā: Латвийского агентства инвестиций и развития (ЛAИР) utt.

Līdz ar to būtiski tiks mazināta LIAA atpazīstamība pasaulē un investoriem būs sarežģītāk orientēties informatīvajos materiālos.Valsts tiešās pārvaldes iestādes – TAVA viens no galvenajiem uzdevumiem ir Latvijas, kā tūrisma galamērķa popularizēšana. Pozitīva Latvijas tūrisma tēla veidošanai ārvalstīs un Latvijas, kā tūrisma galamērķa atpazīstamības veicināšanai tiek izmantots arī TAVA izstrādātais Latvijas tūrisma zīmols – *Best enjoyed slowly (Izbaudi Latviju nesteidzoties!)*. Eiropas tūrisma nozarē ir ievērojami pastiprinājusies konkurence, kas nosaka nepieciešamību veikt tūrisma produktu un pakalpojumu diferenciāciju un efektīvu ceļojuma galamērķa pozicionējumu tūrisma tirgū. Attiecīgi, konkurētspējas nodrošināšanai TAVA izmanto daudzpusīgus komunikācijas instrumentus un kanālus, kas pilnā mērā ir izmantojumi tieši ar zīmolvedības instrumentiem, tai skaitā logo. Tas tiek izmantots TAVA interneta portālā, publikācijās un citos mārketinga materiālos un instrumentos. TAVA kā iestāde mārketinga pasākumos ārvalstu un Latvijas tūrisma tirgos netiek nodalīta no Latvijas tūrisma tēla un Latvijas tūrisma logo. Respektīvi, TAVA darbojas konkurences apstākļos, kur zīmola lietošana ir pašsaprotams veids, un saiknes radīšana ar valsts iestādi, vai valsts iestādi reprezentējoša komunikācija ir nepieciešama tikai šauri specifiskos gadījumos.Lai sniegtu iespēju iepriekš minētajām iestādēm arī turpmāk komunikācijā ar ārvalstu partneriem izmantot logo, vienlaikus nodrošinot, ka normu iespējams piemērot citos gadījumos, kad valsts iestādēm būtu nepieciešams izmantot citu atpazīstamības zīmi, emblēmu, logo, nevis valsts ģerboni, likuma „Par Latvijas Valsts ģerboni” 8.2 pirmā daļa būtu jāpapildina ar 3.punktu, kas nosaka, ka Ministru kabinets var noteikt gadījumus, kad institūcijas var lietot citu ģerboni, kas nav valsts ģerbonis, zīmi, emblēmu vai logo valstiski nozīmīgu pasākumu norisei un valsts starptautiskās atpazīstamības veicināšanai. Tādejādi tiktu izveidots instruments, kas sniegtu iespēju tiešās pārvaldes iestādēm konkrētu, ar Ministru kabineta lēmumu apstiprinātu, pasākumu īstenošanai izmantot citu ģerboni, kas nav valsts ģerbonis, zīmi, emblēmu vai logo. 1. Latvijas Ģeotelpiskās informācijas aģentūra ir Aizsardzības ministrijas pārraudzībā esoša valsts tiešās pārvaldes iestāde, kuras funkciju un uzdevumu pamatā ir ģeotelpiskās informācijas sagatavošana, šīs informācijas un ar tās izmantošanu saistīto pakalpojumu sniegšana sabiedrībai un starptautiskās sadarbības ietvaros, sadarbojoties ar Ziemeļatlantijas līguma organizācijas dalībvalstīm, Eiropas Savienības institūcijām un starptautiskajām kompetentajām organizācijām.

Atbilstoši kompetencei Latvijas Ģeotelpiskās informācijas aģentūra kā nacionālā kartogrāfijas institūcija darbojas Eiropas valstu nacionālo kartogrāfijas un kadastra organizāciju asociācijā EuroGeographics, Starptautiskajā Kartogrāfijas asociācijā (ICA), Apvienoto Nāciju Organizācijas Ģeotelpisko nosaukumu ekspertu grupā (UNGEGN) un Starptautiskajā Ģeodēzijas asociācijā (IGA), kā arī sadarbojas ar citām ģeodēzijas, kartogrāfijas un ģeotelpiskās informācijas institūcijām, zinātniskās pētniecības institūcijām un citām institūcijām Latvijā un ārzemēs, piedaloties arī nacionālajās un starptautiskajās ģeodēzijas, kartogrāfijas un ģeotelpiskās informācijas programmās.Latvijas Ģeotelpiskās informācijas aģentūras vizuālajā identitātē neilgi pēc tās izveidošanas, sākot ar 2007.gadu, tiek izmantota reģistrēta preču zīme (logo), kas tiek izmantota elektroniskajā un tiražētajā ģeotelpiskajā informācijā un nodrošina viennozīmīgu Latvijas Ģeotelpiskās informācijas aģentūras kā nacionālā kartogrāfijas institūcijas atpazīstamību sabiedrībā un starptautiskajā ģeotelpiskās informācijas apritē un sadarbībā. Starptautiskajā apritē ir pieņemts un tiek izmantotas kā atpazīstamības zīmes tieši valstu nacionālo kartogrāfijas institūciju logo.Ģeotelpiskās informācijas produktos nav izmantojams Latvijas valsts ģerbonis arī, pamatojoties uz Ministru kabineta 2014. gada 28. janvāra noteikumu Nr.51 „Ministru kabinetam padoto institūciju vienotās vizuālās identitātes noteikumi” 10.punkta nosacījumiem, jo aizliedz ģerboņa izmantošanu uz raiba fona.Preču zīme (logo) tiek izmantota iestādes tīmekļa vietnē, kartogrāfiskā informācijas pārlūkos, tīmekļa pakalpēs, ģeotelpiskās informācijas produktos elektroniskā un tiražētā veidā, produktu katalogos.Kartogrāfiskā informācijas pārlūki, tīmekļa pakalpes un ģeotelpiskās informācijas produkti ir paredzēti darbam ģeogrāfiskajās informācijas sistēmās, kur nav iespējams elektroniskajā vidē nodrošināt, ka Latvijas valsts ģerbonis tiek izmantots atbilstoši tā mērķim un vizuālā noformējuma prasībām. Arī Valsts Heraldikas komisija 2014. gada 14. oktobra vēstulē Nr.1782 norādījusi, ka atbalsta regulējumu, kas Latvijas Ģeotelpiskās informācijas aģentūrai kā vadošajai iestādei valsts politikas īstenošanā ģeodēzijas, kartogrāfijas un ģeotelpiskās informācijas jomā nodrošinātu iespēju uz iestādes sagatavotajiem ģeotelpiskajiem materiāliem lietot nevis ģerboni, bet citu zīmi, emblēmu vai logo, lai nodrošinātu gan iestādes sagatavoto ģeotelpisko materiālu atpazīstamību starptautiski, gan izvairītos no situācijām, kad valsts ģerboņa izmantošana varētu radīt risku pienācīgas cieņas pret to garantēšanai. Līdz ar to likuma „Par Latvijas valsts ģerboni” 8.2 panta pirmā daļa būtu papildināma ar 4. punktu, kas paredz, ka izņēmums valsts ģerboņa lietošanā ir arī elektroniskā un tiražētā ģeotelpiskā informācija, kā arī ģeotelpiskās informācijas aprite. 4) Ņemot vērā, ka likuma „Par Latvijas valsts ģerboni” pārejas noteikumu 7.punkts paredz, ka šā likuma 5.—7.pantā minētā institūcija un amatpersona nodrošina valsts ģerboņa un cita ģerboņa, zīmes, emblēmas vai logo lietošanu atbilstoši šā likuma 8.1 un 8.2 panta prasībām ne vēlāk par 2014.gada 31.decembri, paredzēts, ka likumprojekts stājas spēkā nākamajā dienā pēc tā izsludināšanas, lai sniegtu iespēju Ministru kabinetam noteikt, izņēmuma gadījumus, kad iestādes būtu tiesīgas izmantot citu ģerboni, kas nav valsts ģerbonis, zīmi, emblēmu vai logo. Papildus minētajam atzīmējam, ka 2012. gada 14. jūnija grozījumi likumā „Par Latvijas valsts ģerboni” netika virzīti valsts pārvaldes institūciju saskaņošanai Ministru kabinetā, līdz ar to, nebija iespējams minēto grozījumu izvērtējums plašā sabiedrības lokā un starp iestādēm, kuru darbība ar šiem grozījumiem tika skarta. |
| 3. | Projekta izstrādē iesaistītās institūcijas | Ārlietu ministrija, Ekonomikas ministrija, Latvijas Ģeotelpiskās informācijas aģentūra Latvijas institūts, LIAA, TAVA un Fiskālās disciplīnas padome. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējumam nav negatīvas ietekmes uz sabiedrību. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina Latvijas institūta, Latvijas Ģeotelpiskās informācijas aģentūras, LIAA, TAVA un Fiskālās disciplīnas padomes tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav.  |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likuma „Par Latvijas valsts ģerboni” 8.2 pants papildināts ar 3.punktu, kas noteic, ka Ministru kabinetam ir tiesības noteikt gadījumus, kad var lietot citu ģerboni, kas nav valsts ģerbonis, zīmi, emblēmu vai logo valstiski nozīmīgu pasākumu norisei un valsts starptautiskās atpazīstamības veicināšanai |
| 2. | Atbildīgā institūcija | Attiecīgo tiesību aktu projektu noteiktā kārtībā Ministru kabinetā iesniedz attiecīgās nozares ministrija, kuras resorā darbojas iestāde, kuras kompetencē ietilpst attiecīgā valstiski nozīmīgā pasākuma norise vai kura nodrošina valsts starptautiskās atpazīstamības veicināšanu. |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas institūts, Ārlietu ministrija, Latvijas Ģeotelpiskās informācijas aģentūra, LIAA, TAVA un Fiskālās disciplīnas padome. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē iesaistīto institūciju funkcijas un uzdevumus. Jaunas institūcijas netiek radītas, kā arī netiek reorganizētas esošās.  |

|  |  |  |
| --- | --- | --- |
| 3. | Cita informācija | Nav. |

Ārlietu ministrs Edgars Rinkēvičs

Karina Pētersone

67503663, karina.petersone@li.lv

Lelde Broka

67016403, lelde.broka@mfa.gov.lv

v\_sk = 1721